Vaalharts-moorde: ‘Alle lewens maak saak’Die verdagtes tydens hul hofverskyning. Die gemeenskap van Hartswater het saam met boere en inwoners van die Vaalharts-skema in die Noord-Kaap vandag na die plaaslike hof opgeruk waar vyf beskuldigdes in verband met die moorde op die Brand-gesin verskyn het. Dan (83) en Breggie Brand (73), asook hul dogter Elzabie (54) is Sondag uit hul hoewehuis in Hartswater ontvoer. Hul liggame is Dinsdag in die veld naby Takaneng gevind. Hulle het steekwonde aan hul gesigte en koppe gehad. ’n Lykskouing word vandag op die drie gesinslede gedoen. AfriForum se gemeenskapsveiligheidstrukture het saam met die Gemeenskapsveiligheidseenheid (GVE) op die dorp, die plaaslike boeregemeenskap en die SAPD gewerk om die verdagtes aan te keer. Die vyf verdagtes het vlugtig verskyn op aanklagte van moord, ontvoering en roof. Vier van hulle het om regshulp aansoek gedoen, terwyl die vyfde, ’n vrou, aangedui het dat sy haar eie regsverteenwoordiging sal kry. Hulle bly in aanhouding tot 13 Augustus. Inwoners is geruk deur die grudaad en het in solidariteit met die gemeenskap aan ’n vreedsame protesoptog deelgeneem. Bakkies en trekkers het in ’n konvooi deur die strate gery en inwoners het plakkate vertoon waarop versoek is dat ’n einde aan die sinnelose moorde en geweld gebring moet word. Gemeenskapslede het ook herhaaldelik geskreeu dat “alle lewens saak maak”. Die atmosfeer in die dorp is vandag gekenmerk deur ’n gevoel van eenstemmigheid en saamstaan. AfriForum se Trauma-ondersteuningseenheid was ook betrokke en het vroeër berading vir sommige inwoners gereël. Johan Kruger, hoof van gemeenskapsontwikkeling by AfriForum, en Lize-Marie Smit, distrikskoördineerder vir die Karoo, het die hofverrigtinge bygewoon. Kruger sê landelike gemeenskappe is sat van die aanvalle en moorde op boere. Hy het ’n beroep op pres. Cyril Ramaphosa gedoen om na die gemeenskap van Hartswater uit te reik en te kom kyk wat die uitwerking van moorde op gemeenskappe is. “Dit is iemand se ma, pa en suster dié. Dit kon myne en joune gewees het. Ons en die gemeenskap wil weet waar pres. Ramaphosa is en hoekom hy nie die moorde veroordeel nie. Hy moet kom kyk wat hier aangaan. Ons wil dan hoor of hy sê plaasmoorde en -aanvalle is steeds nie werklik nie.” Elzabie, Breggie en Dan Brand. Kruger het beklemtoon dat plaasmoorde nie gewone geweld of misdaad is nie, maar terreur. “Gemeenskappe is moeg vir hierdie aanvalle. Hulle is moeg om onveilig te voel. Genoeg is genoeg.” Frederik van Zyl, woordvoerder van die Vaalharts Landbou-unie, het namens die boeregemeenskap die familielede van die Brand-familie sterkte toegewens. “Dis nog ’n lang pad wat vir hulle voorlê. As boeregemeenskap is ons egter tevrede hoe die verrigtinge vandag verloop het.” Daar was sedert die begin van die jaar 186 plaasaanvalle en 29 plaasmoorde. In Julie was daar tot dusver nege moorde en 39 aanvalle.